钦定古今图书集成/明伦汇编/氏族典/第149卷 > 孙应奎
## 钦定古今图书集成/明伦汇编/氏族典/第149卷 > 孙应奎

按《明外史孙应奎传》：“应奎，字文宿，洛阳人。正德十六
年进士，授章丘知县。嘉靖四年，入为兵科给事中，再
迁户科左给事中。行人薛侃建言忤旨，下廷讯，词连
张璁。应奎与同官曹忭揖璁避，且上疏言状。帝怒，下
之诏狱，寻释还职。十一年，大计天下庶官，王准谪富
民典史。应奎言汪𬭎为璁、萼修郤，诬以不谨而黜之。”
乞复准官，责𬭎为党比戒。吏部尚书王琼亦言准当
黜，乃谪应奎高平县丞。屡迁湖广副使，督采大木。坐
累，复逮赴诏狱，释还。历右副都御史，巡抚顺天。召理
院事。迁户部侍郎，进尚书。俺荅犯京师后，羽书旁午
征兵饷，应奎乃建议加派。御史郭仁劾奏其罪，又给
事中徐公遴劾应奎，遂改南京工部尚书，就移户部，
致仕归，卒。应奎为谏官，屡犯权贵，以风节自厉。晚官
计曹，一切为苟且计，功名大损于前。